
Hyldest til SOSU-assistenternes faglighed

- fra Frederiksberg til hele landet

Kære læser

I anledning af Social- og Sundhedsassistent (SOSU) Uddannelsens 35-års jubilæum er det med stor stolthed, at vi præsenterer denne bog. Den er både en generel hyldest til SOSU-faget og en specifik anerkendelse af Frederiksberg Kommunes unikke rolle i uddannelsens historie og udvikling. Social- og sundhedsassistent i Danmark har rødder på Frederiksberg, hvor sygeplejeuddannelsen startede på Diakonissestiftelsen tilbage i 1800-tallet.

Denne bog bygger videre på den fine tradition og viser, hvordan Frederiksberg Kommune fortsat er en central aktør i udviklingen af omsorg, faglighed og uddannelse inden for SOSU-området.

Bogen består af en historisk indledning, efterfulgt af bidrag fra centrale aktører fra SOSU-uddannelserne på Diakonissestiftelsen og Frederiksberg Kommune og 32 skønne fortællinger fra SOSU-assistenter og SOSU-assistentelever.

Vi er beærede over, at sygeplejerske og ph.d. i sygeplejehistorie Susanne Malchau Dietz har skrevet den historiske indledning til bogen. Hun forklarer, hvordan sygepleje- og SOSU-uddannelsen udviklede sig fra 1800-tallet og frem, og hvordan det i Danmark startede på Frederiksberg. Hendes bidrag giver os et værdifuldt perspektiv på, hvordan SOSU-faget har udviklet sig fra sine tidlige rødder til den moderne, mangfoldige uddannelse, det er i dag.

Efter Susanne Malchau Dietz indledning følger bidrag fra centrale aktører i Frederiksberg Kommune:


	Louise Elmgaard Thiem, uddannelsesleder, skriver om stolthed og tradition på SOSU-uddannelserne på Diakonissestiftelsen.

	Uddannelseskonsulenter Tina Kjær Bill og Leila Chéhadé bidrager med deres perspektiver på, hvordan SOSU-assistenterne understøtter og udvikler uddannelsen i praksis.


Disse bidrag viser opbakningen fra ledelse og konsulenter og understreger, hvordan Frederiksberg Kommune fortsat er en drivkraft for udviklingen af SOSU-faget. Hjertet i bogen er fortællingerne fra de 32 SOSU-assistenter og -elever, der har bidraget. De viser faglig stolthed, udfordringer, sejre og den daglige indsats, der gør en afgørende forskel for borgerne.

Fortællingerne viser det svære, det sjove, det rørende og hvordan SOSU-assistenter med forskellige baggrunde navigerer i faget med mod, kreativitet og faglig stolthed. De viser længere forløb og mikroøjeblikke bestående af de små, men betydningsfulde møder, der gør en forskel for borgerne. Nogle handler om at føle sig som andenrangsassistent på grund af etnisk baggrund. Andre om at blive set ned på for at vælge SOSU-uddannelsen, selvom man har en videregående uddannelse i forvejen.

Mange fortællinger viser, hvordan SOSU-uddannelsen har åbnet døre til personlig udvikling, et godt liv i Danmark eller et sundt arbejdsliv med balance mellem fritid og arbejde.

Vi har delt fortællingerne op i fem kategorier i bogen:


	Faget indefra: Blik ind i arbejdet tæt på borgerne.

	Sporskifte: Fra andre uddannelser og karrierer til SOSU-faget.

	Vejen til et godt liv i Danmark: SOSU-uddannelsen som vej til integration og et godt liv.

	At gøre en forskel: En kernemotivation for at søge ind på uddannelsen eller arbejde som assistent.

	Karrieremuligheder: Fortællinger om vejen til ledende stillinger og videreuddannelse.


Som fortællingerne viser, er SOSU-assistenter nogle af de fagfolk, der er tættest på borgerne. De er i hjemmene, på plejecentre, rehabiliteringssteder og hospitaler, hvor de med omsorg og faglighed sikrer, at borgere får den støtte, pleje og værdighed, de har brug for.

Uden SOSU-assistenter ville det danske velfærdssystem ikke kunne fungere, som det gør i dag. De løser sundhedsfaglige, praktiske og pædagogiske opgaver og de fleste gør det med nærhed, relationer og et skarpt blik for borgerens behov.

Den historiske indledning afdækker, hvor tæt forbundet sygeplejersker og SOSU-assistenter er.

En rapport fra VIVE: Social- og sundhedshjælpere og socialog sundhedsassistenter i kommunerne: En analyse af udviklingen i uddannelserne, opgaverne og rammerne samt medarbejdernes perspektiv på området (Vinge & Topholm, 2021) viser, at SOSU-assistenter i dag står for 61-85% af sygeplejeopgaverne i hjemmeplejen.

SOSU-assistenternes rolle er blevet endnu mere central i mødet med borgere, der har komplekse fysiske, psykiske og sociale behov.

En rapport fra Aalborg Universitet og Center for Ungeforskning: Dynamiske veje i en mangfoldig uddannelse. Muligheder og udfordringer på SOSU H fra 2024 (Görlich et al) peger på, at ønsket om at gøre en forskel er den største motivation for at søge ind på SOSU-uddannelsen. Og det mærkes i disse fortællinger, hvor de præsenterer en stærk kærlighed til faget og til de mennesker, de er der for.

Denne bog er både en hyldest til faget generelt og en specifik anerkendelse af Frederiksberg Kommunes rolle i at forme og udvikle SOSU-uddannelsen.

Vi håber, at bogen kan inspirere til mere samarbejde, mere anerkendelse og mere stolthed over det fælles arbejde, vi udfører for borgernes skyld. For uden SOSU-assistenterne ville velfærden ikke kunne løfte sin kerneopgave: at skabe tryghed, værdighed og livskvalitet for de mest sårbare i samfundet.

Om bidragsyderne:


	32 bidragsydere: 28 kvinder og 4 mænd.

	Alder: 20–61 år.

	10 med anden etnisk herkomst (Mellemøsten, Asien, Afrika, Østeuropa).

	8 elever har bidraget med deres perspektiver.

	2 af de 23 uddannede assistenter læser videre til sygeplejerske.


22 af bidragsyderne har skrevet deres fortælling selv, 10 er blevet interviewet og har efterfølgende godkendt deres skrevne fortælling.

Bidragsyderne repræsenterer 11 plejecentre, rehabiliterende døgnpladser og hjemmeplejen i Frederiksberg Kommune.

Fakta om SOSU-assistent uddannelsen på Diakonissestiftelsen:


	90% får beskæftigelse umiddelbart efter endt uddannelse.

	1% af SOSU-assistenter er arbejdsløse.

	91% er over 25 år.

	Gennemsnitsalder: 43,57 år (spænder fra 19–63 år).

	28% af eleverne på Diakonissestiftelsen kommer fra Frederiksberg Kommune.


Lad os fortsat hylde SOSU-assistenterne sammen for deres indsats, deres faglighed og deres uundværlige rolle i velfærden.

God læselyst!

Lotte Evron, klinisk uddannelsesansvarlig, Plejecenter Ingeborggården

Rikke Volmer Brandsen, områdeleder, Sundheds- og Omsorgsafdelingen, Det tværgående område

Frederiksberg Kommune, august 2026




Social- og Sundhedsassistenternes historie

Af Susanne Malchau Dietz, sygeplejehistoriker, ph.d.

Frederiksbergs social- og sundhedsassistenter har i denne bog selv sat ord på deres sundhedsfaglige virke. Det er, efter min mening, et skelsættende initiativ at få disse fortællinger ud i lyset.

Det er nemlig ikke særlig kendt, hvilke opgaver og kompetencer en SOSU-assistent løfter i sundhedsvæsenet, og heller ikke hvad forskellen på en SOSU-hjælper og SOSU-assistent er. Det fik jeg bekræftet ved at spørge min egen omgangskreds, og her vil jeg lige fortælle, at jeg både er sygeplejerske og historiker, og det afspejles i min omgangskreds.

Netop derfor gik jeg videre og spurgte, hvad er forskellen på en SOSU-assistent og en sygeplejerske? Her var svarene mere præcise, men ofte med politiske undertoner og reference til den tid, hvor sundhedssystemet i Danmark gik fra én til mange velfærdsprofessioner, der hver især havde brug for at positionere sig.

De tre faggrupper arbejder, som vi ved, sammen døgnet rundt i alle hjørner af sundhedssektoren og sikkert for det meste uden større problemer. Men lad mig ridse op, hvordan de fagligt er placeret i forhold til hinanden.

Sygeplejersken har en professionsbachelor (3 ½ år), er autoriseret og har det overordnede kliniske ansvar og varetager de komplekse opgaver.

SOSU-assistenten har en erhvervsuddannelse med et hovedforløb på ca. 2¾ år (i alt 3 år og ni måneder). SOSU-assistenten er autoriseret og varetager basale og udvidede sygeplejeopgaver, herunder medicinhåndtering.

SOSU-hjælperen har også en erhvervsuddannelse med et hovedforløb på ca. 1½ år (i alt 2 år og 2 måneder) og varetager praktisk pleje og hjælp i hjemmet / plejecentre.

I dag er der ca. 110.000 SOSU-assistenter og -hjælpere og ca. 80.000 sygeplejersker i Danmark. Der uddannes ca. 2.500 - 3.000 i hver af de 3 faggrupper årligt.

I denne bog er SOSU-assistenterne i fokus, og jeg har fået æren af at skrive nogle ord om den udvikling, deres fag har gennemgået. Den fortælling kan gribes an på forskellige måder. Den er delvist fortalt og så alligevel ikke. For hvornår begyndte det? Da SOSU-assistenternes uddannelsesordning blev indført i 1991? Nej vil jeg sige.

Jeg vil mene, at der bør trækkes tråde til de første spæde spirer til en faglært sygepleje i 1800-tallets Danmark. Det er det, jeg vil gøre her og samtidig vil jeg balancere på to historiske tidslinjer, som tilsammen udgør de faglige rødder, som SOSU-assistenterne bygger på i dag. Den ene linje har rod i det vi i dag kalder den primære sundhedssektor (hjælp i hjemmet til sårbare borgere, ældrepleje, plejehjem) og den anden i den sekundære sundhedssektor (hospitaler og psykiatri).

Det begyndte på Frederiksberg

Fagets historie tog altså sin begyndelse for længe siden. Det startede helt tilbage ved Diakonissestiftelsens grundlæggelse på Frederiksberg i 1863, hvor landets første uddannelse i sygepleje tog form. Det initiativ betegnes ofte som den faglærte sygeplejes vugge i Danmark, men det er mere korrekt at sige, at det var omsorgsfagenes vugge.

Dengang kunne ingen vide, at et kristent, filantropisk og privat initiativ, varetaget af en med tiden stor gruppe af diakonisser, var første skridt til velfærdsstatens mangfoldige omsorgsprofessioner. Vi kunne heller ikke vide, at Diakonissestiftelsen kontinuerligt, gennem sine nu 162 år i en imponerende og ubrudt linje har udbudt omsorgsuddannelser: sygeplejerske (diakonisse og hjælpe-søster), børnehjemsarbejder, sognediakoni, kirkefaglige uddannelser, tjenestepige, økonoma, sygehjælper, SOSU-hjælper og SOSU-assistent.

I 1863 etableredes Diakonissestiftelsen på initiativ af dronning Louise i ganske beskedne rammer i et lille hus i Smallegade på Frederiksberg.

I 1875 flyttede diakonisserne til det velkendte imponerende bygningskompleks på Peter Bangsvej, hvor de opførte et moderhus som bolig for søstrene og eget hospital til uddannelse af søstrene samt en kirke, som fik navnet Emmauskirken. Det var i de rammer, kongerigets første faglærte sygeplejeuddannelse tog form, og også her fra Stiftelsen i 1873 etablerede landets første hjemmesygeplejeordning, som kaldtes menighedspleje.

Et andet kristent filantropisk initiativ til omsorgsuddannelser blev taget af Stefansforeningen, som i 1876 begyndte at uddanne kristne unge mænd til diakonalt og socialt arbejde. Det udviklede sig, og i 1920 grundlagdes diakonhøjskolen i Århus, som frem til 1962 udelukkende var for mænd.

På den kvindedominerede Diakonissestiftelse kunne mænd optages i diakonifællesskabet fra 1979.

Selvom Diakonissestiftelsen var de første, var behovet for faglært sygeplejepersonale velkendt i sidste halvdel af 1800-tallet. Landet over etableredes der uddannelse i sygepleje på de offentlige sygehuse. Det var på den tid, den danske velfærdsmodels omsorgssystemer begyndte at spire. Med andre ord optakten til det offentlige sundhedsvæsen, som vi kender det i dag.

Fra ufaglært til faglært: Husmoderafløser, hjemmehjælper og sygehjælper i 1940-50erne.

Den dengang simple model, at sygeplejersker, som var organiseret i Dansk Sygeplejeråd fra 1899, var landets eneste omsorgsprofession, holdt ikke i længden. Kaldet som sygeplejerske kunne nemlig ikke forenes med hustruog moderkaldet. Det betød, at selvom der blev uddannet tusindvis af sygeplejersker på landets mange sygehuse, blev langt de fleste gift og var dermed ude af arbejdsmarkedet. Manglen på sygeplejersker var et stort problem.

I 1940erne var problemet så stort, at sygehjælperne gjorde deres indtog på sygehusene med den opgave at varetage basale plejeopgaver.

Det skete i første omgang som ufaglært arbejdskraft, men i 1949 indførtes en sygehjælperuddannelse, som bestod af 46 teoritimer og 1 års praktik afsluttet med en teoretisk og praktisk prøve.

I 1951 fik sygehjælperne også egen lærebog ˮHjemmenes: barnepleje – sundhedspleje – sygeplejeˮ udgivet af Dansk Røde Kors. At det var Dansk Røde Kors har sin baggrund i, at sygehjælperuddannelsen også var en del af landets beredskabsplan. Blandt forfatterne var nogle af tidens toneangivende sygeplejersker.

I lærebogen defineres sygehjælperens arbejde, og de personlige egenskaber hun bør besidde – helt efter samme skabelon, som de lærebøger samtidens sygeplejeelever havde. Det var også afgørende for en sygehjælperelevs videre vej i systemet, at hun kunne udføre sit arbejde kompetent, men også at hun havde ˮdetˮ i sig, den ægte og indfølende omsorg.

ˮVed elementær sygepleje forstaas bl.a. de funktioner, som omfatter patientens daglige toilette, sengeredning, servering af mad og de enkle behandlinger, som ordineres af lægen. ... At udføre nævnte opgaver og gøre det paa en saadan maade, at patienten føler sig tryg og ikke til besvær, kræver af hjælperen egenskaber, som enkelte mennesker i mere udpræget grad end andre besidder, men som alle dem, der plejer syge, maa bestræbe sig paa at opøveˮ (Hjemmenes sygepleje, 1951 s. 137).

Sygehusene havde fået en ny faggruppe, men den primære sektor havde også behov. I hjemmesygeplejen var der ikke ressourcer nok til at hjælpe socialt udsatte familier i deres hjem. I 1942 indførtes derfor en ordning med husmoderafløsere, som skulle yde hjælp i mindrebemidlede familier, fx i forbindelse med graviditet og fødsler.

I 1949 blev ordningen udbygget og stadfæstet ved lov. I denne blev husmoderafløseren fagligt placeret mellem husassistent- og sygeplejergerning, og rammerne for en kort uddannelse blev udstukket ud fra den definition.

Husmoderafløseren fik efterhånden også opgaver i ældreplejen. Der kom flere og flere ældre, og ældreinstitutionerne var under pres. Derfor etablerede Københavns kommune i 1955, som den første, en såkaldt hjemmehjælperordning, som bestod af en ufaglært gruppe af garvede, midaldrende husmødre. De skulle hjælpe ældre og kronisk syge med praktiske opgaver

Den automatiserede analyse af et værk med henblik på at indhente oplysninger, især om mønstre, tendenser og sammenhænge ("Text and Datamining") er forbudt.

